ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2080/98

υποβολή: David Thomas (PSE) προς την Επιτροπή

(30 Ιουνίου 1998)

Θέμα: Έλεγχος καταλοίπων στο κρέας πουλερικών

Δύναται η Επιτροπή να επιβεβαιώσει ποία κράτη μέλη έχουν υλοποιήσει πρόγραμμα επιτηρήσεως καταλοίπων κτηνιατρικών φαρμάκων στον τομέα των πουλερικών κατ' εφαρμογήν της οδηγίας 96/23/ΕΚ, πόσοι έλεγχοι καταλοίπων έχουν διεξαχθεί σε πουλερικά εκ χωρών εκτός ΕΕ καθώς και τα αποτελέσματα από τους ως άνω ελέγχους; Προτίθεται η Επιτροπή να δημοσιεύσει τα αποτελέσματα επιτοπίων ελέγχων τους οποίους διεξήγαγαν οι επιθεωρητές της;

Απάντηση της κας Bonino εξ ονόματος της Επιτροπής

(23 Ιουλίου 1998)

Όλα τα κράτη μέλη προβλέπουν στα προγράμματά τους σχετικά με την επιτήρηση των καταλοίπων κτηνιατρικών φαρμάκων τα οποία υπέβαλαν στην Επιτροπή για έγκριση σύμφωνα με την οδηγία 96/23/ΕΚ του Συμβουλίου της 29ης Απριλίου 1996 περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(1) την πραγματοποίηση ελέγχων του κρέατος πουλερικών.

Η Επιτροπή δεν διαθέτει ακόμη στοιχεία σχετικά με τους ελέγχους καταλοίπων στα πουλερικά που από τρίτες χώρες, δεδομένου ότι οι έλεγχοι αυτοί δεν ήταν υποχρεωτικοί προτού να αρχίσει να ισχύει η οδηγία 96/23/ΕΚ. Οι τρίτες χώρες που επιθυμούν να εξάγουν κρέας πουλερικών στην Κοινότητα πρέπει να καθιερώσουν ένα σύστημα παρακολούθησης σύμφωνα με την οδηγία 96/23/ΕΚ για τα εξαγόμενα προϊόντα. Πρόσθετοι έλεγχοι πραγματοποιούνται επίσης στους συνοριακούς σταθμούς ελέγχου, οι έλεγχοι όμως αυτοί είναι αρμοδιότητα των κρατών μελών και δεν είναι εναρμονισμένοι σε ευρωπαϊκό επίπεδο.

Η Επιτροπή έχει ήδη αρχίσει τη διαδικασία αξιολόγησης της εφαρμογής της οδηγίας 96/22/ΕΚ του Συμβουλίου για την απαγόρευση της χρησιμοποίησης ορισμένων ουσιών με ορμονική ή θυρεοστατική δράση και των β- αγωνιστικών ουσιών στη ζωική παραγωγή για κερδοσκοπικούς λόγους και κατάργησης των οδηγιών 81/602/ΕΟΚ, 88/146/ΕΟΚ και 88/299/ΕΟΚ1, καθώς και της οδηγίας 96/23/ΕΚ του Συμβουλίου της 29ης Απριλίου 1996 περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους, στα κράτη μέλη και σε τρίτες χώρες. Μόλις ληφθούν τα τελικά αποτελέσματα αυτής της αξιολόγησης, θα δημοσιευθούν στη διεύθυνση Internet της Γενικής Διεύθυνσης για την Προστασία των Καταναλωτών.

(1) ΕΕ L 125, 23.5.1996.
ΓΡΑΠΤΗ ΕΡΩΤΗΣΗ E-1721/98

υποβολή: Pervenche Berès (PSE) προς την Επιτροπή

(29 Μαΐου 1998)

Θέμα: Μείωση των θορύβων που εκπέμπονται από τα αεροδρόμια της Ευρωπαïκής Ένωσης: κλείσιμο τη νύχτα

Στο ψήφισμά του της 10ης Ιουνίου 1997 (A4-0183/97)(1) σχετικά με το Πράσινο Βιβλίο της Επιτροπής "μελλοντική πολιτική για τον θόρυβο" (COM(96)0540), το Ευρωπαϊκό Κοινοβούλιο ζήτησε από την Επιτροπή να θεσπίσει δεσμευτικά και ενιαία πρότυπα για τον περιορισμό του θορύβου των αεροπλάνων (παράγραφος 29) και έκρινε ότι "οι πτήσεις, ιδιαίτερα την νύχτα, αποτελούν πηγή θορύβου για τον πληθυσμό και ότι, κατά συνέπεια, θα πρέπει να μειωθούν" (παράγραφος 31).

Μπορεί η Επιτροπή να πει, ποιές συγκεκριμένες πρωτοβουλίες ανέλαβε, ή προτίθεται να αναλάβει, προκειμένου να δώσει συνέχεια στο αίτημα του Ευρωπαϊκού Κοινοβουλίου για τον συντονισμένο περιορισμό των οχλήσεων από θορύβους που είναι αποτέλεσμα των νυχτερινών πτήσεων σε ορισμένα αεροδρόμια της Ευρωπαϊκής Ένωσης;

Απάντηση του κ. Kinnock εξ ονόματος της Επιτροπής

(8 Ιουλίου 1998)

Στο πλαίσιο του προγράμματος εργασίας της για το 1998, η Επιτροπή επεξεργάζεται ανακοίνωση για τις αεροπορικές μεταφορές και το περιβάλλον, στην οποία πρόκειται να περιληφθεί εκτίμηση σχετικά με το πεδίο εφαρμογής και το περιεχόμενο ενδεχόμενου μελλοντικού κοινοτικού πλαισίου για τους επιχειρησιακούς περιορισμούς, ιδίως σε σχέση με τις νυκτερινές πτήσεις σε αεροδρόμια όπου υπάρχουν περιορισμοί για τον θόρυβο. Εν τω μεταξύ, η Επιτροπή υπέβαλε πρόταση που στηρίζεται σε προγενέστερη κοινοτική νομοθεσία(2) για τον περιορισμό της εγγραφής στα νηολόγια και της χρήσης, εντός της Κοινότητας, αεροπλάνων στα οποία έχουν τοποθετηθεί διατάξεις περιορισμού του θορύβου(3)

(1) ΕΕ C 200, 30.6.1997, σελ. 28.

(2) Κανονισμός του Συμβουλίου 92/14/ΕΟΚ, ΕΕ L 76, 23.3.1992., όπως τροποποιήθηκε από την οδηγία του Συμβουλίου 98/20/ΕΚ, ΕΕ L 107, 7.4.1998.

(3) ΕΕ C 118, 17.4.1998.
ΓΡΑΠΤΗ ΕΡΩΤΗΣΗ E-1987/98

υποβολή: Nikitas Kaklamanis (UPE) προς την Επιτροπή

(30 Ιουνίου 1998)

Θέμα: Παρακολούθηση των τηλεπικοινωνιακών δικτύων της Ευρώπης

Πυκνώνουν οι καταγγελίες στην Ευρώπη για την παρακολούθηση των Ευρωπαϊκών τηλεφώνων, φαξ και τηλεπικοινωνιακών δικτύων από τις αμερικανικές μυστικές υπηρεσίες.

Πιο συγκεκριμένα, στην Επιτροπή Δικαιωμάτων των Πολιτών του Ευρωπαϊκού Κοινοβουλίου συζητήθηκε το θέμα της παρακολούθησης των φαξ, των τηλεφώνων, και του ηλεκτρονικού ταχυδρομείου (E-MAIL) στην ήπειρό μας, ενώ στη σχετική Έκθεση που συντάχθηκε αναφέρεται ότι τα στοιχεία μεταβιβάζονται μέσω δορυφόρου στο MARYLAND (και πιο συγκεκριμένα στο FORT MEADE) των ΗΠΑ, όπου και γίνεται η επεξεργασία τους από εξειδικευμένους εμπειρογνώμονες της CIA. Εξάλλου, είναι γνωστές οι καταγγελίες ότι κατά τις διαπραγματεύσεις για τη σύναψη της Συμφωνίας GATT η αμερικανική πλευρά είχε ενημερωθεί για τις θέσεις της Ε.Ε. μέσω της πρόσβασης που είχε αποκτήσει στο σύστημα πληροφορικής της Ευρωπαϊκής Επιτροπής.

Θα παρακαλούσα να μάθω από την Ευρωπαϊκή Επιτροπή τί μέτρα έχουν ληφθεί ώστε να απαγορευθεί η πρόσβαση μυστικών υπηρεσιών σε απόρρητα δεδομένα, κάτι που άπτεται της ασφάλειας των τηλεπικοινωνιών στην ήπειρό μας, και το οποίο δημιουργεί τεράστιο πρόβλημα και στον απλό πολίτη που αισθάνεται ανασφαλής όταν χρησιμοποιεί το τηλέφωνό του ή τον υπολογιστή του, αλλά και στην Ευρωπαϊκή διοίκηση που εμφανίζεται να πέφτει θύμα συνεχών παρακολουθήσεων και υποκλοπής πολύτιμων πληροφοριών.

Απάντηση του κ. Santer εξ ονόματος της Επιτροπής

(3 Σεπτεμβρίου 1998)

Η Επιτροπή δεν έχει ενδείξεις σχετικά με τους εν λόγω ισχυρισμούς.

Παραμέμει ωστόσο σε επιφυλακή προκειμένου να προασπίσει τα συμφέροντα της Κοινότητας και εξακολουθεί να καταβάλλει έντονες προσπάθειες για να βελτιώσει την ασφάλεια των δικτύων δεδομένων, ιδίως όσον αφορά τις επικοινωνίες μέσω ηλεκτρονικού ταχυδρομείου. Η Επιτροπή καταδικάζει οποιανδήποτε απόπειρα παραβίασης της εμπιστευτικότητας των πληροφοριών που κατέχει ή διαβιβάζει η Κοινότητα.
ΓΡΑΠΤΗ ΕΡΩΤΗΣΗ E-1938/98

υποβολή: Jaak Vandemeulebroucke (ARE) προς το Συμβούλιο

(17 Ιουνίου 1998)

Θέμα: Η κατάσταση των αντιρρησιών συνειδήσεως στην Ελλάδα

Γνωρίζει το Συμβούλιο ότι στην Ελλάδα, κατά παράβαση της οικείας νομοθεσίας και χωρίς να λαμβάνεται ουδόλως υπόψη η γνώμη του Ευρωπαϊκού Κοινοβουλίου, εξακολουθεί να μην αναγνωρίζεται στους αντιρρησίες συνειδήσεως το δικαίωμα να αποκτούν το καθεστώς του αντιρρησία και να υπηρετούν την πολιτική τους θητεία; Πληροφορούμαστε μάλιστα ότι ορισμένοι εκτίουν όντως και ποινή φυλάκισης.

Μπορεί να ανακοινώσει το Συμβούλιο ποιές ενέργειες προτίθεται να αναλάβει ενώπιον της Ελληνικής Κυβέρνησης, επισημαίνοντας τον απαράδεκτο χαρακτήρα των εν λόγω παρακτικών; Συμμερίζεται το Συμβούλιο την άποψη ότι κατάυτόν τον τρόπο η Ελλάδα παραβιάζει σοβαρά τα ανθρώπινα δικαιώματα και κινδυνεύει να μην πληροί πλέον τη βασική προϋπόθεση ώστε να συνεχίσει να αποτελεί μέλος της Ευρωπαϊκής Ένωσης;

Απάντηση

(24 Σεπτεμβρίου 1998)

Το Συμβούλιο αδυνατεί να λάβει θέση επί των θεμάτων τα οποία θίγει ο Αξιότιμος κ. Βουλευτής, και τα οποία είναι εξ ολοκλήρου της αρμοδιότητας του αφορώμενου κράτους μέλους.
ΓΡΑΠΤΗ ΕΡΩΤΗΣΗ E-1950/98

υποβολή: Anita Pollack (PSE) προς την Επιτροπή

(30 Ιουνίου 1998)

Θέμα: Λευκός αμίαντος

Σκοπεύει η Επιτροπή να υποβάλει πρόταση για άμεση απαγόρευση της χρησιμοποίησης του λευκού αμιάντου στην ΕΕ;

Απάντηση του κ. Bangemann εξ ονόματος της Επιτροπής

(24 Ιουλίου 1998)

Υπάρχει ήδη σημαντικό σώμα κοινοτικής νομοθεσίας για την προστασία της υγείας των εργαζομένων και του κοινού από τις επιπτώσεις του αμίαντου. Όλοι οι τύποι ινών αμιάντου, εξαιρουμένου του λευκού αμιάντου (ή χρυσότιλου), απαγορεύονται ήδη από την κοινοτική νομοθεσία. Επιπλέον, υφίσταται απαγόρευση για δέκα τέσσερις κατηγορίες προϊόντων που περιέχουν χρυσότιλο, και αυστηροί κοινοτικοί έλεγχοι της έκθεσης των εργαζομένων στον αμίαντο και της απελευθέρωσης ινών αμιάντου στο περιβάλλον.

Μολονότι πολλά είναι αυτά που έχουν ήδη επιτευχθεί, χρειάζονται να γίνουν ακόμη περισσότερα για να καταστεί αυστηρότερη η κοινοτική νομοθεσία σχετικά με την εμπορία και χρήση προϊόντων που περιέχουν αμίαντο. Εννέα είναι τα κράτη μέλη που έχουν, μέχρι στιγμής, θεσπίσει εθνικές απαγορεύσεις για τον χρυσότιλο που να προχωρούν πέραν της κοινοτικής νομοθεσίας. Το γεγονός αυτό αποτελεί σημαντική παράβαση των κανόνων της εσωτερικής αγοράς και απαιτεί λύσεις σε κοινοτικό επίπεδο.

Κατόπιν των ανωτέρω, η Επιτροπή επεξεργάζεται σχέδιο πρότασης για πανευρωπαϊκή απαγόρευση της εμπορίας και χρήσης χρυσότιλου και προϊόντων που περιέχουν αμίαντο (με ορισμένες εξαιρέσεις και προσωρινές παρεκκλίσεις), η οποία θα συζητηθεί με τους εμπειρογνώμονες των κρατών μελών στο αμέσως προσεχές μέλλον. Οι λεπτομέρειες του τελικού σχεδίου θα εξαρτηθούν, βεβαίως, από τις συζητήσεις αυτές και από τις επαφές με το Κοινοβούλιο, τις ομάδες συμφερόντων, όπως επίσης και από το αποτέλεσμα του συνεχιζόμενου επιστημονικού διαλόγου.

Είναι ακόμα, ωστόσο, σημαντικό να αναφερθεί ότι μία τυχόν νέα απαγόρευση δεν θα έχει ως αποτέλεσμα τον περιορισμό των κινδύνων έκθεσης στον υφιστάμενο αμίαντο για τους εργαζόμενους, ούτε θα μείωνε τον αριθμό θανάτων από παρελθούσα έκθεση στον αμίαντο. Η ενδεχόμενη έκθεση στον αμίαντο στα υφιστάμενα κτίρια (π.χ. σε σχέση με εργασίες συντήρησης και απομάκρυνσης του αμιάντου) θα εξακολουθεί να αποτελεί σημαντική αιτία έκθεσης των εργαζομένων επί σειράν ετών. Για τον λόγο αυτό, η Επιτροπή προτίθεται επίσης να εντείνει τους υφιστάμενους ελέγχους όσον αφορά την έκθεση εργαζομένων στον αμίαντο και να ενθαρρύνει την καλύτερη ενημέρωση και εκπαίδευση των εργαζομένων που ενδέχεται να έλθουν σε επαφή με αμίαντο κατά την διάρκεια της εργασίας τους.
ΓΡΑΠΤΗ ΕΡΩΤΗΣΗ E-1668/98

υποβολή: Ben Fayot (PSE) προς την Επιτροπή

(29 Μαΐου 1998)

Θέμα: Ασφάλεια της μεταφοράς πυρηνικών καυσίμων

Στη Γαλλία από ελέγχους αποκαλύφθηκε πρόσφατα ότι το 1997 πάνω από το ένα τρίτο των φορτίων χρησιμοποιημένων πυρηνικών καυσίμων από τους σταθμούς παραγωγής ηλεκτρικής ενέργειας της EDF (Electricité de France) με κατεύθυνση το εργοστάσιο επανεπεξεργασίας της Χάγης ήταν μολυσμένο με ραδιενέργεια. Οι αρμόδιοι της COGEMA και της EDF παραδέχονται ότι ασυνήθη ποσοστά ραδιενέργειας κατεγράφησαν ήδη από τις αρχές της δεκαετίας του 90.

Όμως, οι μεταφορές αυτές δεν αφορούν μόνον την Γαλλία αλλά και τις γειτονικές χώρες. Από τη Γερμανία κάθε χρόνο 2 500 τόννοι πυρηνικών καυσίμων μεταφέρονται προς επανεπεξεργασία κατά μήκος των βελγικών και λουξεμβουργέζικων συνόρων, περνώντας από πολύ πυκνοκατοικημένες περιοχές.

Μετά τον εκτροχιασμό στις 4 Φεβρουαρίου 1997 στο Apach (F) τρένου που μετέφερε πυρηνικά απόβλητα από το Lingen (D) μέσω Apach προς το Sellefield (UK), είχα ήδη ερωτήσει την Επιτροπή σχετικά με την ασφάλεια των μεταφορών πυρηνικών υλικών.

Δεν προτίθεται η Επιτροπή, μέσω της μόνιμης ομάδας για την ασφάλεια των μεταφορών των ραδιενεργών υλικών, να εξετάσει τη σοβαρή αυτή κατάσταση πραγμάτων στη Γαλλία για να προστατεύσει τον ευρωπαϊκό πληθυσμό; Απαλλάσσονται όντως οι παραγωγοί πυρηνικής ενέργειας από ενδελεχείς εξωτερικούς ελέγχους σε όλα τα στάδια του χειρισμού του ραδιενεργού υλικού;

Απάντηση του κ. Παπουτσή εξ ονόματος της Επιτροπής

(15 Ιουλίου 1998)

Η Επιτροπή πληροφορήθηκε, στις 5 Μαΐου 1998, από την Γαλλική Διεύθυνση Ασφάλειας των Πυρηνικών Εγκαταστάσεων (DSIN) για τα προβλήματα μόλυνσης των συσκευασιών και βαγονιών μεταφοράς στη Γαλλία. Τα προβλήματα αυτά απετέλεσαν το αντικείμενο ανακοίνωσης του εκπροσώπου της DSIN στην συνεδρίαση της 18ης Μαΐου 1998, προς την μόνιμη ομάδα εργασίας της Επιτροπής για την ασφάλεια της διακίνησης ραδιενεργών υλικών.

Η Επιτροπή εξέφρασε την ανησυχία της για το πρόβλημα αυτό, το οποίο ενδιαφέρει τα άλλα κράτη μέλη. Η μόνιμη ομάδα εργασίας σημείωσε την πρόταση λήψεως διορθωτικών μέτρων, που υπέβαλε ο εκπρόσωπος της DSIN. Τα προταθέντα μέτρα είναι τεχνικής και διοικητικής φύσεως. Αφορούν επίσης την ενημέρωση του κοινού.

Εναπόκειται στις αρχές καθενός από τα εμπλεκόμενα κράτη μέλη να λάβει τα αναγκαία διορθωτικά μέτρα και να προσχωρήσει στις ενέργειες που θεωρεί απαραίτητες για την τήρηση των σχετικών με την ασφάλεια κανονισμών.
ΓΡΑΠΤΗ ΕΡΩΤΗΣΗ αρ θ. 1567/98 του Andrea MANZELLA προς το Συμβούλ ο. Δολοφονία του Επισκόπου Juan Gerardi



Επίσημη Εφημερίδα αριθ. C 013 της 18/01/1999 σ. 0044



ΓΡΑΠΤΗ ΕΡΩΤΗΣΗ E-1567/98 υποβολή: Andrea Manzella (PSE) προς το Συμβούλιο (25 Μαΐου 1998) Θέμα: Δολοφονία του Επισκόπου Juan Gerardi Όσον αφορά τη δολοφονία του Επισκόπου Juan Gerardi, ερωτάται το Συμβούλιο ποιά επείγοντα μέτρα θεωρεί ότι πρέπει να λάβει η Ευρωπαϊκή Ένωση για να ζητήσει από την Κυβέρνηση της Γουατεμάλας αποτελεσματική και εις βάθος ανάκριση ώστε να αποκαλυφθούν οι εκτελεστές και οι εντολείς - που προέρχονται ασφαλώς από το πολιτικό στερέωμα - της δολοφονίας του Επισκόπου Juan Gerardi, ενός εγκλήματος που κινδυνεύει να αναμοχλεύσει τα ζοφερά πάθη του εμφυλίου πολέμου στη Γουατεμάλα.
ΓΡΑΠΤΗ ΕΡΩΤΗΣΗ E-1861/98

υποβολή: Alexandros Alavanos (GUE/NGL) προς την Επιτροπή

(16 Ιουνίου 1998)

Θέμα: Πορεία του προγράμματος "Εκπαίδευση και Αρχική Επαγγελματική Εκπαίδευση" στην Ελλάδα

Σύμφωνα με πληροφορίες, η Ευρωπαϊκή Επιτροπή πρότεινε στην Επιτροπή Παρακολούθησης να υπάρξει περικοπή στη χρηματοδότηση των ενεργειών του επιχειρησιακού προγράμματος "Εκπαίδευση και Αρχική Επαγγελματική Εκπαίδευση" στην Ελλάδα. Τί ύψους περικοπές προτάθηκαν ανά υποπρόγραμμα; Για ποιούς λόγους προτείνει η Ευρωπαϊκή Επιτροπή αυτές τις περικοπές;

Απάντηση του κ. Flynn εξ ονόματος της Επιτροπής

(3 Σεπτεμβρίου 1998)

Στην τελευταία συνεδρίαση της επιτροπής παρακολούθησης του επιχειρησιακού προγράμματος "εκπαίδευση και αρχική επαγγελματική εκπαίδευση", που πραγματοποιήθηκε στις 7 Μαΐου 1998 στην Αθήνα, η Επιτροπή πρότεινε περικοπές του ενλόγω προγράμματος. Παρόλο που δεν διευκρινίστηκε ο τρόπος περικοπής του κάθε υποπρογράμματος, αξίζει να σημειωθεί ότι το υποπρόγραμμα 2 (αρχική επαγγελματική εκπαίδευση) εξελίσσεται καλά και σχεδόν επιτυγχάνει τον στόχο του όσον αφορά το ποσοστό απορρόφησης των πόρων του Ευρωπαϊκού Κοινωνικού Ταμείου (47 % στο τέλος Μαρτίου 1998). Οι αντίστοιχοι αριθμοί για τα άλλα υποπρογράμματα είναι: 20 % (δευτεροβάθμια εκπαίδευση), 23 % (τριτοβάθμια εκπαίδευση) και 16 % (εκσυγχρονισμός της διοίκησης του εκπαιδευτικού συστήματος).

Λαμβάνοντας υπόψη το γεγονός ότι η παρούσα περίοδος προγραμματισμού θα λήξει σύντομα και ότι όλες οι οικονομικές δεσμεύσεις πρέπει να πραγματοποιηθούν έως την 31η Δεκεμβρίου 1999, ότι το ποσοστό απορρόφησης του προγράμματος ανέρχεται σε 29 % και περίπου 1.350 εκατ. ECU εξακολουθούν να παραμένουν αχρησιμοποίητα, ότι δεν θα ήταν ρεαλιστικό να αναμένεται μια τόσο απότομη αύξηση του ποσοστού απορρόφησης μέσα στα επόμενα χρόνια, και ότι οι δομές και οι μηχανισμοί εφαρμογής είναι χαλαροί, η Επιτροπή πρότεινε τις προαναφερθείσες περικοπές με στόχο να εξασφαλίζεται η πλήρης και έγκαιρη χρήση των πόρων του Ευρωπαϊκού Κοινωνικού Ταμείου στην Ελλάδα.

Μαζί με τα παραπάνω πρέπει να συνεκτιμηθεί και το γεγονός ότι η Ελλάδα είναι το μόνο κράτος μέλος που δεν έχει πραγματοποιήσει ενδιάμεση αξιολόγηση και αναθεώρηση των τρεχόντων προγραμμάτων για το Ευρωπαϊκό Κοινωνικό Ταμείο.
ΓΡΑΠΤΗ ΕΡΩΤΗΣΗ P-1964/98

υποβολή: Sören Wibe (PSE) προς την Επιτροπή

(15 Ιουνίου 1998)

Θέμα: Προτάσεις της Επιτροπής για νέα γεωργική πολιτική

Κατά την ώρα των ερωτήσεων της περιόδου συνόδου του Μαΐου, η Επιτροπή απάντησε γραπτώς σε ερώτηση του υπογράφοντος σχετικά με τη χορήγηση ενίσχυσης για τον ενσιρωμένο αραβόσιτο προσφέρεται για ζωοτροφή. Στην απάντησή της η Επιτροπή υπογραμμίζει ότι υπάρχουν περιφέρειες στην Ευρώπη όπου δεν είναι δυνατή η καλλιέργεια αραβοσίτου. (π.χ. στη Σουηδία και τη Φινλανδία), και ότι για το λόγο αυτό στις περιφέρειες αυτές θα εκχωρηθεί αύξηση των γαλακτοκομικών ποσοστώσεων.

Θα αποζημιωθούν άραγε πλήρως μέσω της αύξησης των γαλακτοκομικών ποσοστώσεων οι σουηδοί (και οι φινλανδοί) αγρότες; Ποια είναι ακριβώς η αύξηση των γαλακτοκομικών ποσοστώσεων που θα εκχωρηθεί στους σουηδούς (και φινλανδούς) αγρότες; Έχει άραγε υπολογίσει ακριβώς η Επιτροπή εάν κατ' αυτόν τον τρόπο θα χορηγηθεί πλήρης αντιστάθμιση για την ενίσχυση για τον ενσιρωμένο αραβόσιτο η οποία δεν χορηγείται στις δύο εν λόγω χώρες;

Απάντηση του κ. Fischler εξ ονόματος της Επιτροπής

(8 Ιουλίου 1998)

Οι σουηδοί και οι φινλανδοί αγρότες συγκαταλέγονται σε αυτούς που θα ωφεληθούν περισσότερο από την αύξηση των γαλακτοκομικών ποσοστώσεων που προτείνει η Επιτροπή στο σχέδιο κανονισμού, του προγράμματος δράσης 2000(1), για τον γαλακτοκομικό τομέα. Εκτός από την αύξηση κατά 1 % για τους νέους αγρότες που προτείνεται για όλα τα κράτη μέλη, οι σουηδικές ποσοστώσεις προτείνεται να αυξηθούν κατά 77.300 τόνους ή 2,3 %, και οι φιλανδικές κατά 2000 τόνους, ή 8,4 %. Η σχετικά υψηλή αύξηση των ποσοστώσεων και στα δύο κράτη μέλη απορρέει από τις μεγάλες εκτάσεις ορεινών περιοχών, οι οποίες τόσο στη Σουηδία όσο και στη Φιλανδία επιδεινώνουν τις συνθήκες καλλιέργειας.

Το μεγαλύτερο μέρος της μείωσης στη θεσμική τιμή γάλακτος αποζημιώνεται με τη χορήγηση ενίσχυσης για τις γαλακτοπαραγωγικές αγελάδες. Ο ακριβής υπολογισμός που προτείνει το Αξιότιμο Μέλος του Κοινοβουλίου θα παρουσίαζε δυσκολίες. Ωστόσο, η Επιτροπή πιστεύει ότι η πιθανότητα αύξησης της παραγωγής γάλακτος θα επιτρέψει τη διατήρηση της απασχόλησης στον αγροτικό τομέα και του εισοδήματος που απορρέει από αυτόν και θα είναι προς όφελος της σουηδικής και φινλανδικής οικονομίας.

(1) COM(97)2000 τελικό έγγραφο.
ΓΡΑΠΤΗ ΕΡΩΤΗΣΗ P-2754/98

υποβολή: Olivier Dupuis (ARE) προς την Επιτροπή

(1 Σεπτεμβρίου 1998)

Θέμα: Νόμος για το κυνήγι, εγκριθείς από την Περιφερειακή Βουλή της Σικελίας

Λαμβάνοντας υπόψη ότι η Περιφερειακή Βουλή της Σικελίας ενέκρινε στις 20 Αυγούστου 1998 σχέδιο νόμου για την προστασία της άγριας πανίδας και την άσκηση κυνηγετικών δραστηριοτήτων, οι διατάξεις του οποίου παραβιάζουν τη σχετική εθνική νομοθεσία και το Ιταλικό Σύνταγμα, καθώς και ότι η απόφαση αυτή παραβιάζει συγκεκριμένη ευρωπαϊκή οδηγία με το να περιλαμβάνει μεταξύ των ειδών που μπορούν να καταστούν αντικείμενο κυνηγιού και την πετροπέρδικα της Σικελίας, κατά παράβαση και της Οδηγίας (ΕΟΚ) 79/409(1) με τις επακόλουθες τροποποιήσεις της, στο Παράρτημα 1 της οποίας το εν λόγω πτηνό συγκαταλέγεται μεταξύ των πλέον προστατευομένων, σε κοινοτικό επίπεδο, ειδών, ποιές πρωτοβουλίες προτίθεται να αναλάβει η Επιτροπή για να αποκαταστήσει τη νομιμότητα και την τήρηση των κοινοτικών οδηγιών;

Απάντηση της κας Bjerregaard εξ ονόματος της Επιτροπής

(2 Οκτωβρίου 1998)

Η Επιτροπή θα πραγματοποιήσει τις απαραίτητες επαφές προκειμένου να συγκεντρώσει όλες τις διευκρινήσεις σχετικά με τα καταγγελθέντα γεγονότα. Δε θα παραλείψει, εάν χρειαστεί, να καταρτίσει φάκελο της υπόθεσης σύμφωνα με τη διαδικασία που προβλέπεται στο άρθρο 169 της Συνθήκης ΕΚ.

(1) ΕΕ C 103, 25.4.1979, σελ. 1.
ΓΡΑΠΤΗ ΕΡΩΤΗΣΗ E-1896/98

υποβολή: Freddy Blak (PSE) προς την Επιτροπή

(16 Ιουνίου 1998)

Θέμα: Δικαστική αρωγή στην εσωτερική αγορά

Στη Δανία υφίσταται σύστημα στο πλαίσιο του οποίου, σε ορισμένες περιπτώσεις, προσφέρεται δικαστική αρωγή στους πολίτες όταν εμπλέκονται σε δικαστικές διαφορές. Μπορεί άλλοτε μεν να αναλαμβάνονται τα έξοδα μιας δίκης, άλλοτε δε, μέσω διαφόρων ασφαλιστικών ρυθμίσεων, να προβλέπεται η παροχή οικονομικής ενίσχυσης για την ενδεχόμενη διεξαγωγή δικαστικών διαδικασιών. Οι ρυθμίσεις αυτές όμως δεν ισχύουν όταν οι πολίτες εμπλέκονται π.χ. σε υποθέσεις αστικού δικαίου εκτός του κράτους μέλους του οποίου είναι υπήκοοι. Στο πλαίσιο αυτό μπορεί η Επιτροπή να ανακοινώσει:

1. Εάν αληθεύει ότι ιδιώτες στην ΕΕ δεν μπορούν κατ' αρχήν να τύχουν δικαστικής αρωγής σε περίπτωση δικαστικών διαμαχών σε άλλα κράτη μέλη της ΕΕ εκτός εκείνου του οποίου είναι υπήκοοι, και αυτό μάλιστα μόνο εφόσον στη συγκεκριμένη χώρα υφίστανται ειδικές ρυθμίσεις για την παροχή ενίσχυσης αυτού του τύπου;

2. Εάν συμμερίζεται την άποψη ότι η κατάσταση αυτή δεν ευνοεί την εξέλιξη της ελεύθερης κυκλοφορίας στην εσωτερική αγορά;

3. Εάν έχει τη δυνατότητα να αναλάβει πρωτοβουλίες προκειμένου να διορθωθεί η κατάσταση αυτή; Μήπως παρόμοιες πρωτοβουλίες έχουν ήδη αναληφθεί;

Απάντηση του κ. Monti εξ ονόματος της Επιτροπής

(29 Ιουλίου 1998)

Η δικαστική αρωγή που παρέχεται στο πλαίσιο των δικαστικών διαδικασιών διέπεται από το δίκαιο των κρατών μελών. Ωστόσο, το δικαίωμα προσφυγής στη δικαιοσύνη απορρέει από τις ελευθερίες που κατοχυρώνει η συνθήκη ΕΚ, και το άρθρο 6 απαγορεύει κάθε διάκριση λόγω εθνικότητας. Ως εκ τούτου, οι υπήκοοι της Ευρωπαϊκής Ένωσης δύνανται, στο πλαίσιο των δικαιωμάτων που τους παρέχει η Συνθήκη, να προσφεύγουν στη δικαιοσύνη και να τύχουν δικαστικής αρωγής, χωρίς να υποστούν διακρίσεις λόγω εθνικότητας.

Οι διαφορές που ενδεχομένως υπάρχουν ανάμεσα στα καθεστώτα δικαστικής αρωγής που ισχύουν σε διάφορα κράτη μέλη δεν δύνανται να θεωρηθούν, βάσει του άρθρου 6, ως διακρίσεις εφόσον η δικαστική αρωγή παρέχεται αντικειμενικά και ανεξαρτήτως εθνικότητας.

Η Επιτροπή δύναται να παρέμβει, ως θεματοφύλακας των Συνθηκών, σε περιπτώσεις διακρίσεων που απαγορεύονται δυνάμει του άρθρου 6 ή σε άλλες περιπτώσεις παραβίασης του κοινοτικού δικαίου. Ωστόσο, η Επιτροπή δεν γνωρίζει περιπτώσεις κατά τις οποίες έγιναν διακρίσεις σε κάποιο κράτος μέλος εις βάρος υπηκόων άλλων κρατών μελών σχετικά με την παροχή δικαστικής αρωγής.